Virallinen lehti nro C 310 , 09/10/1998 s. 0021



KIRJALLINEN KYSYMYS E-0095/98 komissiolle esittäjä(t): Bryan Cassidy (PPE) ja Gunilla Carlsson (PPE) (30. tammikuuta 1998) Aihe: Verovapaa myynti EU:n alueella Yhtyykö komissio näkemykseen, jonka mukaan Euroopan yhteisöjen tuomioistuin on äskettäisellä 11. marraskuuta 1997 antamallaan päätöksellä asiassa Eurotunnel SA vastaan Sea France (asia C 408/95) selventänyt sen päätöksen oikeusperustaa, jonka mukaan verovapaa myynti EU:n sisäisessä liikenteessä päättyy heinäkuussa 1999? Onko komissio tietoinen runsaiden varojen turvin toimivan painostusryhmän toiminnasta, jonka tarkoituksena on kumota neuvoston yksimielinen päätös vuodelta 1991, jonka mukaan veronmaksajien rahoittaman verovapaan edun myöntäminen lopetetaan vuonna 1999? Katsooko komissio, että tämä vahva painostusryhmä käyttää häikäilemättömästi hyväkseen työntekijöiden pelkoa työpaikkojen menettämisestä? Aikooko komissio käynnistää tiedotuskampanjan, jonka avulla ¨duty free lobbyn¨ harhaanjohtava propaganda kumotaan? Aikooko komissio perustaa myös Internetiin kotisivun, jonka avulla voidaan kumota International Duty Free Conferedarionin (IDFC) disinformaatio: www.dutyfree-europe.com? Komission jäsenen Mario Montin komission puolesta antama vastaus (5. maaliskuuta 1998) Komissio on parlamentin jäsenen kanssa samaa mieltä siitä, että Euroopan yhteisöjen tuomioistuimen asiassa C-408/95 (Eurotunnel SA v. Sea France) antaman tuomion jälkeen oikeudellinen tilanne on selvä. Yhteisöjen tuomioistuin ei kyseenalaistanut neuvoston direktiivien 77/388/ETY ja 92/12/ETY lainvoimaisuutta. Neuvoston päätös vahvistaa komission näkemyksen. Edellä mainitussa asiassa annettu tuomio paitsi tukee neuvoston verovapaan myynnin lopettamisesta tekemää päätöstä, myös vahvistaa sen, että nämä direktiivit olivat kokonaisuudessaan sovelias vastine parlamentin esittämiin kysymyksiin. Poliittisten näkökohtien osalta komissio on tietoinen siitä, että eri eturyhmien laaja yhteenliittymä, jota johtaa verovapaan myynnin painostusryhmä, yrittää saada neuvoston päätöksen kumotuksi. Komissio on hyvin selkeästi ilmoittanut, että päätöstä ei muuteta. Komissio suhtautuu vakavasti työllisyyteen kohdistuviin uhkiin. On kuitenkin vaikea ennustaa tarkasti, mitä todellisia vaikutuksia verovapaan myynnin lopettamisella on työllisyyteen, koska asiaan liittyy monia eri tekijöitä. Painostusryhmän esittämiä dramaattisia lukuja menetetyistä työpaikoista on pidettävä liioiteltuina. Nämä luvut ovat peräisin painostusryhmän tutkimuksista, joissa ennustetaan niitä vaikutuksia, joita verovapaan myynnin lopettamisella on kuljetusalaan lyhyellä aikavälillä. Näitä lukuja on mukautettava verovapaan myynnin poistamisen positiivisten vaikutusten perusteella. Varsinkin se hyöty on otettava huomioon, joka saadaan kysynnän siirtymisestä perinteisen vähittäiskaupan suuntaan. Painostusryhmän esittämät luvut vahvistavat sen, että kysyntä on lisääntynyt lentoasemilla, lentokoneissa ja lautoilla. Tämä on seurausta matkustajaliikenteen vapautumisesta yhteisössä, mikä on luonut merkittävät markkinat lentoasemilla, lentokoneissa ja lautoilla tapahtuvalle myynnille. Verollisesta vähittäismyynnistä Yhdysvalloissa saadut kokemukset osoittavat, että nämä lähes monopolimarkkinat tarjoavat tuottoisia mahdollisuuksia liiketoiminnalle myös verovapaan myynnin lopettamisen jälkeen. Tämän alan yritysten todellinen haaste on tutkia alan tarjoamia mahdollisuuksia. Jotta työllisyyteen kohdistuvat kielteiset vaikutukset voidaan välttää ja lievittää työpaikkojen menetykseen liittyviä pelkoja, on tärkeää, että verovapaata myyntiä harjoittavat yritykset käyttävät jäljellä olevan siirtymäajan tehokkaasti ja valmistautuvat siihen, että matkustajaliikenteen verovapaa myynti loppuu yhtenäismarkkinoilla. On selvää, että verovapaata myyntiä koskevan neuvoston ja komission yhteisen kannan taustalla ovat perustellut syyt. Komissio esitti äskettäin lehdistötiedotteessa, jonka liitteenä on tekninen muistio ((Komission lehdistötiedote IP/97/808 ja sen liitteenä oleva muistio (MEMO/97/82), 24.9.1997. )), perusteet neuvoston päätökselle ja totesi, että nämä perusteet ovat edelleen pitävät. Nämä tiedot löytyvät Internetistä ((Pääosasto XXI:n kotisivun osoite on http://www.cc.cec/DGXXI/publicat/newsroom/index.htm. )). Tämä on selvästi tasapuolistanut asian käsittelyä lehdistössä, ja komissio tekee edelleen parhaansa varmistaakseen, että keskustelu jatkuu monipuolisena.